**Vis de iubire**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primăvara îşi caută ghioceii prin zăpadă...

Îi caută zi de zi,

topind timpul ce curge în razele dorului,

Împletind în speranţe

fiorul aşteptării.

Primăvara a început să-şi picteze iarbă pe frunte...

Acum suflă în palmele florilor

culori neînfricate,

Înspăimântând ochii gerului,

Ucis până la urmă

de focul neîmblânzit al sufletului.

Primăvara aleargă desculţă pe potecile norilor...

Înflorată cu zâmbet de zi

sau surâsuri de noapte,

Mai face popas doar în picătura de rouă

adormită pe buzele secundei

ce lacrimă vis de iubire.

21.01.2020